สวัสดีครับ ในบทนี้ผมจะพูดถึงเรื่อง การให้ของขวัญในวัยเด็กนะครับ สมัยตอนที่ผมยังเรียนอยู่ ตอนนั้นเขาจะมีการจัดงานตามเทศกาลต่าง ๆ ไม่ว่าจะเป็นเทศกาลคริสต์มาส เทศกาลปีใหม่ ก็คือปกติแล้ว วันคริสต์มาสกับวันปีใหม่เนี่ย เขาจะจัดพร้อมกันเลย เพราะว่าพอจัดเสร็จปุ๊บ เขาก็จะหยุดยาวไปเลย เป็นวันหยุดละ ดังนั้นเขาก็จะเอางานทั้งสองอย่างเนี่ย มารวมกัน แล้วในวันงานดังกล่าวเนี่ย เด็กนักเรียนทุกคนจะต้องเตรียมของขวัญ เพื่อเอามาแลกกับเพื่อนในห้อง โดยของขวัญจะต้องเป็นของขวัญที่มีราคาตั้งแต่ ห้าสิบบาทขึ้นไป ห้ามเป็นของกินเด็ดขาด แล้วก็ห้ามเป็นเงินสด จะต้องเป็นของใช้เท่านั้น ในตอนนั้น ผมก็ไปเดินหาของขวัญตามตลาดนะครับ ไปดูตามร้านขายตุ๊กตา ก็เดินมองหาตุ๊กตาน่ารัก ๆ ราคาไม่แพง แล้วก็แวะไปที่ ร้านกิ๊ฟช็อป เพื่อไปดูกล่องดนตรี ไปดูนาฬิกา ไปดูโคมไฟ ไปดูแก้วน้ำ ผ้าขนหนูต่าง ๆ ในวันเทศกาลเนี่ย ของต่าง ๆ มันจะราคาสูงขึ้น จากราคาห้าสิบ ก็เป็นเจ็ดสิบ จากเจ็ดสิบ เป็นร้อย มันทำให้ผมรู้สึกลำบากใจมากเลยนะครับ เพราะว่าผมต้องกัดฟันซื้อของราคาแพง ๆ ในวันเทศกาล สำหรับเด็กแล้ว ถือว่าเป็นเงินที่เยอะนะ ร้อยกว่าบาทเนี่ย ตอนนั้นผมตัดสินใจซื้อกล่องดนตรี เพราะว่ามันน่ารักมากเลยนะครับ มันมีลายที่สวยงาม เป็นรูปหมี แล้วก็มีคล้าย ๆ กับหิมะตกลงมา เพลงในกล่องดนตรีก็เพราะมากเลยนะครับ ผมซื้อมาในราคาร้อยยี่สิบบาท แต่ว่ามันไม่ใช่มีแค่นั้นนะครับ เราต้องเสียเงิน ค่าห่อของขวัญด้วย อีกยี่สิบบาท รวมเป็นร้อยสี่สิบบาท โอ้โห..ตอนนั้นปวดใจมาก ควักเงินจ่ายร้อยสี่สิบ เอาไปให้คนอื่น เฮ้อ..แต่ก็...ต้อง...ต้องลงทุนนะครับ เพราะว่าเราอยากให้คนที่ได้รับเนี่ย ประทับใจ พอถึงวันงานวันคริสต์มาสปุ๊บ ผมก็ตื่นเต้นมากเลยนะครับ รีบไปโรงเรียนแต่เช้าเลย เพราะว่าเดี๋ยวจะไม่ทันเข้าแถว ก็คือเขาจะมีการจัดแถว นักเรียนเป็นร้อย ๆ คนเนี่ย นั่งอยู่ที่สนามหญ้า รอดูซานตาคลอส บินมาจากเครื่องบิน คือเขาโม้นะครับ เขา..เขาบอกว่า ซานตาคลอสมันบินมา ขี่กวางเรนเดียร์ บินมาจากฟ้าลงมา ตอนนั้นผมเชื่อนะ ผมก็มอง แหงนบนฟ้า ไหนซานตาคลอส เขาก็ชี้ไป นั่นไงซานตาคลอส บินมาแล้ว ๆ จริง ๆ เป็นอาจารย์ตัวอ้วน ๆ ใส่หนวด เดินถือ..ไอ้..ถุงดำนะครับ แจกลูกอมเด็กนักเรียน นอกจากซานตาคลอสตัวปลอมในวันงานแล้ว ก็ยังมีการจัดกิจกรรมต่าง ๆ มีปาลูกโป่ง มีแข่งร้องเพลง มีประกวดเต้นบนเวที พอตกตอนเย็นประมาณสี่โมง เขาก็จะมีการจัดกิจกรรม แลกของขวัญ กันในห้องนะครับ ตรงกลางห้องเรียน เขาจะมีต้นคริสต์มาสต้นใหญ่ ๆ ตั้งอยู่นะครับ แล้วใต้ต้นคริสต์มาส ก็จะมีของขวัญของทุกคนในห้อง ประมาณห้าสิบชิ้น วางอยู่เต็มไปหมดเลย ผมและเพื่อน ๆ ก็นั่งล้อมวงกันรอบต้นคริสต์มาส เพื่อเตรียมจับฉลากของขวัญกันนะครับ ของขวัญแต่ละชิ้นจะมีหมายเลขกำกับอยู่ หนึ่งถึงห้าสิบนะครับ ก็คือตามจำนวนของขวัญที่มี แล้วอาจารย์เขาก็จะมีหมายเลข อยู่ในกล่องสีดำ ซึ่งเรามองไม่เห็นนะครับ เราต้องเอามือล้วงลงไปเพื่อจับหมายเลขนั้นว่า เราจะได้ของขวัญของใคร หมายเลขอะไร หัวหน้าห้องจะเป็นคนจับก่อนนะครับ สมมติว่าหัวหน้าห้องได้หมายเลขสอง เจ้าของรางวัลหมายเลขสอง ก็ต้องเดินไปหยิบของขวัญตรงกลางห้อง เพื่อเอาไปให้หัวหน้าห้อง แล้วทุกคนในห้องก็จะปรบมือส่งเสียงเชียร์กันนะครับ คนที่เป็นคนเอาไปให้ ก็ต้องเป็นคนจับคนต่อไป เราทำอย่างงี้ไปเรื่อย ๆ นะครับ ตอนนั้นผมได้ของขวัญจากผู้หญิงนะครับ ในกล่องของขวัญมีนาฬิกาอยู่ เป็นนาฬิกาแขวนผนังนะครับ สวยมาก เป็นลายมิคกี้เมาส์ จากนั้น ผมก็กลับมานั่งที่เดิม แล้วก็มานั่งลุ้นว่า ใครจะได้ของขวัญของผมไปนะครับ ตื่นเต้นมากเลย หลังจากกิจกรรมแลกของขวัญเสร็จแล้ว เราก็มีการจัดงานปาร์ตี้กันในห้องนะครับ ในวันนั้น มีของกินเยอะแยะมากมายเลย มีไก่ย่าง มีเนื้อย่าง มีหมูย่าง มีตำส้ม มีน้ำอัดลมต่าง ๆ เยอะแยะมากมาย เราก็กินกันอย่างเอร็ดอร่อย แล้วก็พูดคุยกันสนุกสนานเลยนะครับ